Na temelju članka 104. Zakona o komunalnom gospodarstvu („Narodne novine“ br. 68/18 i 110/18 – u daljnjem tekstu Zakon) i članka 32. Statuta Grada Kutine („Službene novine Grada Kutine“ 6/09, 3/13 i 4/13-pročišćeni tekst), Gradsko vijeće Grada Kutine, na 18. sjednici održanoj \_\_. ožujka 2019. godine, donijelo je

**O D L U K U**

**o komunalnom redu**

**I OPĆE ODREDBE**

Članak 1.

Odlukom o komunalnom redu (u daljnjem tekstu: Odluka) naročito se propisuje:

1. uređenje naselja, koje obuhvaća uređenje pročelja, okućnica i dvorišta zgrada u vlasništvu fizičkih ili pravnih osoba u dijelu koji je vidljiv površini javne namjene, te određivanje uvjeta za postavljanje tendi, reklama, plakata, spomen-ploča na građevinama i druge urbane opreme te klimatizacijskih uređaja, dimovodnih, zajedničkih antenskih sustava i drugih uređaja na tim zgradama koji se prema posebnim propisima grade bez građevinske dozvole, glavnog projekta te određivanje uvjeta za držanje stoke i peradi.
2. način uređenja i korištenja površina javne namjene i zemljišta u vlasništvu jedinice lokalne samouprave za gospodarske i druge svrhe, uključujući i njihovo davanje na privremeno korištenje, građenje građevina koje se prema posebnim propisima grade bez građevinske dozvole i glavnog projekta te održavanje reda na tim površinama
3. uvjete korištenja javnih parkirališta, javnih garaža, nerazvrstanih cesta i drugih površina javne namjene za parkiranje vozila
4. održavanje čistoće i čuvanje površina javne namjene, uključujući uređenje i održavanje javnih zelenih površina te uklanjanje snijega i leda s površina javne namjene ,
5. prikupljanje, odvoz i postupanje s prikupljenim komunalnim otpadom
6. mjere za provođenje Odluke uključujući i prekršajne odredbe.

Članak 2.

Odredbe ove Odluke ne odnose se na sadržaje onog dijela komunalnog reda koji je propisan odlukama donesenim temeljem Zakona i posebnih zakona.

Članak 3.

Komunalni red propisan ovom Odlukom obvezan je za sve fizičke i pravne osobe na području Grada Kutine (u daljnjem tekstu: Grada) koji na području Grada obavljaju aktivnosti uređene ovom Odlukom.

Članak 4.

Pojmovi u smislu ove Odluke imaju značenje određeno Zakonom, posebnim zakonima kojima se uređuju upravna područja prostornog uređenja i građenja te drugim posebnim zakonima i ovom Odlukom.

Izrazi koji se koriste u ovoj Odluci a imaju rodno značenje odnose se jednako na muški i ženski rod.

Članak 5.

Pojedini pojmovi u smislu ove Odluke imaju sljedeće značenje:

1. Javna površina je svaka površina u vlasništvu Grada čije je korištenje namijenjeno svima i pod jednakim uvjetima.

2. Površine javne namjene su: površine koje nisu u vlasništvu Grada i čije je korištenje namijenjeno svima pod jednakim uvjetima kao npr. javne ceste, javno vodno dobro, autobusni kolodvori, željeznički kolodvori, tržnice na veliko, tržnice na malo, groblja, površine uz sportske i rekreacijske objekte, komercijalna parkirališta i slično.

3. Javne zelene površine su: parkovi, drvoredi, živice, cvjetnjaci, travnjaci, skupine ili pojedinačna stabla, dječja igrališta s pripadajućom opremom, javni športski i rekreacijski prostori, otvoreni prostori između i oko zgrada zelene površine uz ceste i ulice ako nisu sastavni dio nerazvrstane ili druge ceste odnosno ulice i sl.

4. Javne prometne površine su: nerazvrstane ceste, nogostupi, trgovi, pješačke zone, poljski i šumski putovi, putovi na nasipima za obranu od poplava, javni prolazi, javne stepenice, mostovi, podvožnjaci, nadvožnjaci, pothodnici, parkirališta, stajališta javnog prometa, javne garaže i slične površine.

U slučaju spora o tome što se smatra površinom javne namjene, odluku donosi Gradonačelnik Grada (u daljem tekstu; Gradonačelnik)

5. Komunalna oprema je spremnik za komunalni otpad s pripadajućom zaštitom, klupe, koševi za otpatke, tende ( konzolne, samostojeće (jednostrešne ili dvostrešne) ), ploča s planom naselja, stalci za bicikle, posude za cvijeće, zaštitni stupići, ograde na prometnim površinama, vertikalna prometna signalizacija, jarboli, dječje igračke i dr.

6. Pokretne naprave su prenosivi objekti koji kad se postave na određenom mjestu služe za prodaju robe i obavljanje usluga (npr. štandovi, šatori, lunapark, klupe, ugostiteljske prikolice, pečenjare, automati, hladnjaci i dr). Pokretne naprave su i terase, kao dijelovi javne površine ili neizgrađenog građevinskog zemljišta na kojima se obavlja ugostiteljska djelatnost.

7. Kiosk je tipska građevina gotove konstrukcije građevinske bruto površine do 15 m2 koji se može u cijelosti ili u dijelovima prenositi, u kojem se obavlja gospodarska djelatnost bez pristupa primatelja usluge u građevinu.

8. Reklamni predmeti su predmeti površine do 12 m2 namijenjeni reklamiranju poslovnih subjekata i njihovih djelatnosti.

Vrste reklamnih predmeta:

* reklamna vitrina je ostakljena kutija sa ili bez integrirane unutarnje rasvjete ili izlog manjeg formata,
* reklamni uređaj je reklamni predmet na kojem se reklamne poruke mogu izmjenjivati mehaničkim ili elektroničkim putem,
* transparent je predmet od tkanine, plastificiranih ili sličnih materijala koji se postavlja iznad prometnica i drugih javnih površina,
* reklamna zastava je reklamni predmet koji sadrži reklamni natpis, a postavlja se na samostojeći jarbol,
* reklamni putokaz je samostojeći reklamni pano koji usmjerava na lokaciju poslovnog prostora određenog poslovnog subjekta,
* reklamni stup, pano, ograda,
* reklama na zaštitnoj ogradi gradilišta i na građevinskoj skeli,
* reklamno vozilo u mirovanju ili kretanju (vozilo koje je u konkretnom slučaju namijenjeno isključivo za reklamiranje),
* tenda i suncobran sa reklamnim sadržajem.

Za reklamne predmete koji nisu navedeni u točki 8. stavka 1. ovog članka ili u drugim odredbama ove Odluke, primjenjuju se kriteriji za najsličniju vrstu reklamnih predmeta.

Oglasni predmet je oglasni ormarić, oglasni stup ili oglasni pano, površine do 12 m2, namijenjen za isticanje plakata, oglasa i drugih obavijesti.

Članak 6.

Javne površine i površine javne namjene mogu se koristiti u skladu sa svojom namjenom i na način kojim se osigurava njihovo očuvanje.

Način postupanja tijela Grada u svezi stjecanja imovine, te raspolaganja i upravljanja imovinom

u vlasništvu Grada propisuje se posebnim općim aktom.

Članak 7.

Dijelovi površine javne namjene i zemljišta u vlasništvu Grada mogu se upotrebljavati i zauzimati za privremeni smještaj:

1. skela za gradnju , popravak ili uređenje građevinskih objekata,

2. luna-parkova, cirkusa i drugih zabavnih radnji te šatora u kojima se obavlja promet robe ili ugostiteljska djelatnost,

3. naprava za pečenje plodina,

4. montažno-demontažnih objekata, reklama, panoa , tendi, izložbenih ormarića, oglasnih ploča, poštanskih sandučića i sličnih naprava, stepeništa neophodnih pri rekonstrukciji postojećih objekata za poslovnu ili stambeno poslovnu namjenu, za vrijeme dok ovi objekti ne ometaju namjensko korištenje javne površine,

5. spremnika za odvojeno prikupljanje otpada za potrebe postojećih višestambenih objekata uz uvjet da isti nemaju adekvatan prostor za ovu namjenu vlastitoj parceli.

6. ljetnih vrtova i terasa ispred ugostiteljskih objekata i pokretnih naprava kao što su: stolovi, posude s biljem, tepisi, suncobrani i slično, te hladnjaka i automata za prodaju sladoleda i prodaju napitaka.

Za uporabu površine javne namjene i zemljišta na način iz stavka 1. ovog članka potrebito je odobrenje upravnog odjela nadležnog za poslove komunalnog gospodarstva (u daljem tekstu: nadležni upravni odjel).

Uporaba javnoprometnih površina za postavljanje ljetnih stolova, stolica i pokretnih naprava dozvoljena je pod uvjetom da se time ne smanjuje preglednost i da je za nesmetan i siguran prolaz pješaka ostavljena površina nogostupa širine najmanje 1,60 m, s tim da ta pješačka površina ne može biti uz rub kolnika. Rješenje za postavljanje ljetnih stolova, stolica i

pokretnih naprava izdaje nadležni upravni odjel za poslove komunalnog gospodarstva (u daljem tekstu: nadležni upravni odjel) uz prethodnu suglasnost Policijske uprave Sisačko - moslavačke.

Članak 8.

Temeljem zahtjeva korisnika za privremeno korištenje površine javne namjene i zemljišta u svrhu iz članka 7. stavak 1. ove Odluke nadležni upravni odjel daje suglasnost , odnosno izdaje rješenje, a korisnici iz točke 2., 3., 4. i 6. obvezni su plaćati naknadu prema Odluci o gradskim porezima.

Naknada za davanje na privremeno korištenje površina javne namjene i zemljišta u vlasništvu jedinice lokalne samouprave prihod je proračuna Grada Kutine.

Osoba koja je dobila na privremeno korištenje površinu odnosno zemljište iz stavka 1. ovoga članka ne može pravo korištenja ili zajedničkog korištenja tih površina odnosno tog zemljišta prenijeti na drugu osobu bez suglasnosti Grada Kutine.

Članak 9.

Nakon završetka korištenja javne površine na način iz članka 8. korisnik je dužan javnu površinu dovesti u prvobitno stanje u roku određenom od strane nadležnog upravnog odjela.

Ako se javna površina u određenom roku ne dovede u prvobitno stanje pravna osoba kojoj je povjereno održavanje javnih površina izvest će odgovarajuće radove na teret korisnika javne površine.

**II UREĐENJE NASELJA**

Članak 10.

Naselja na području Grada moraju biti uređena.

Pod uređenjem naselja podrazumijeva se uređenje i održavanje urednim javnih površina, vanjskih dijelova zgrada kao i drugih građevina i površina koje izgledom i smještajem utječu na uređenost naselja.

Pod uređenjem naselja u smislu ove Odluke smatra se osobito:

1. Određivanje imena i označavanje javnih površina, naselja i zgrada;
2. Uređenje građevina, okućnica i neizgrađenog građevinskog zemljišta u dijelu koji su vidljivi s javne površine ili s površine javne namjene;
3. Određivanje uvjeta za postavljanje tendi, reklama, plakata, spomen-ploča i druge komunalne opreme te klimatizacijskih uređaja, dimovodnih instalacija, zajedničkih antenskih sustava i drugih uređaja koji se prema posebnim propisima grade bez građevinske dozvole i glavnog projekta;
4. Uređenje i održavanje izloga, reklama i oglasa;
5. Postavljanje opreme za oglašavanje i reklamiranje;
6. Postavljanje terasa i drugih pokretnih naprava;
7. Postavljanje naprava i privremenih građevine za potrebe javnih manifestacija;
8. Postavljanje, uređenje i održavanje ograda, javne rasvjete, postavljanje i održavanje javnih satova;
9. Privremeno skladištenje građevinskog materijala, postavljanje skela;
10. Držanje stoke i peradi
11. Druga pitanja uređenja Grada.
12. **Određivanje imena i označavanje javnih površina, naselja i zgrada**

Članak 11.

Javne površine u pravilu moraju imati ime, odnosno biti označene natpisnom pločom.

Postavljanje natpisnih ploča propisano je posebnim propisom.

Natpisne ploče su plave boje s bijelom crtom debljine 5mm udaljenom 5mm od ruba i natpisom imena ulice ili trga bijele boje, veličine 500x300mm.

Iznimno od stavka 3. ovog članka ploča s nazivom ulice koja se postavlja na stupovima mora biti veličine 750 x 250 mm, na plavoj podlozi i natpisom imena ulice u bijeloj boji.

Znak naziva Grada i njegovih naselja mora se postaviti na glavnim prilazima i izlazima iz Grada i pojedinog naselja, sukladno važećim propisima.

Dijelovi gradskih naselja mogu biti označeni posebnim natpisnim pločama, u pravilu veličine prometnog znaka za označavanje naselja, na žutoj podlozi s crnim natpisom.

Nabavu, postavljanje i održavanja natpisnih ploča obavlja upravno tijelo Grada nadležno za poslove prometa.

Stambeni, poslovni objekti i objekti javne namjene na području Grada moraju biti označeni brojem prema posebnom propisu.

Troškove nabave, postavljanja i održavanja kućnog broja snosi vlasnik zgrade.

Trgovačka društva, državna tijela, političke stranke, udruge, druge pravne osobe i druge osobe koje obavljaju profesionalnu djelatnost, dužne su na pročelje zgrade koju koriste istaknuti odgovarajuću natpisnu ploču sukladno propisima, a nakon prestanka obavljanja djelatnosti ili iseljenja, dužne su istu natpisnu ploču ukloniti najkasnije u roku od 5 dana.

Zabranjeno je oštećivanje, uništavanja te neovlašteno skidanje i mijenjanje natpisnih ploča.

1. **Uređenje građevina, okućnica i neizgrađenog građevinskog zemljišta u dijelu koji su vidljivi s javnih površina i površina javne namjene**

Članak 12.

Vanjske dijelove građevina, odnosno pročelja, balkone, lođe, terase, vanjsku stolariju i bravariju, krovove, snjegobrane i druge vanjske dijelove građevina, koji su vidljivi s javnih površina i površina javne namjene, vlasnici moraju redovito održavati i popravljati.

Vlasnici građevina čije strehe imaju nagib prema javnim površinama i površinama javne namjene, a koje su na takvoj udaljenosti da sa njihovih krovova može pasti snijeg na iste, dužni su ugraditi snjegobrane na krovne plohe.

Ne postupanjem u skladu s odredbama iz stavka 1. ovog članka, izvođenje radova naredit će rješenjem komunalno redarstvo, a ako i tada ne bude uređeno, radovi će se izvršiti putem druge osobe na teret obveznika.

Članak 13.

Zabranjena je djelomična obnova pročelja građevina (pojedini stan ili lođa, etaža).

Članak 14.

Vlasnici i korisnici dužni su brinuti o urednom vanjskom izgledu i čistoći uličnih balkona, lođa, terasa, prozora i naprava na vanjskim dijelovima građevina koje koriste.

Zabranjeno je izvan gabarita građevina u središnjim dijelovima Grada okrenutim neposredno prema javnim površinama i površinama javne namjene, vješati ili izlagati rublje, posteljinu, tepihe ili postavljati druge predmete kojima se nagrđuje vanjski izgled zgrade.

Zabranjeno je stresanje krpa, tepiha te bacanje ili ispuštanje otpada bilo koje vrste na javne površine i površine javne namjene.

Članak 15.

Vlasnik i korisnik stambene zgrade, poslovnog prostora i građevinskog zemljišta, dužan je urednom održavati okućnicu odnosno okoliš, uključujući i ogradu prema površini javne namjene koja ne smije ometati korištenje javno prometne površine te se uklapa u okolni izgled naselja.

Okućnica odnosno okoliš iz stavka 1. ovoga članka mora biti uređena i redovito održavana.

Na nekretninama koje su vidljive s površine javne namjene nije dozvoljeno uskladištenje niti odlaganje građevinskog i drugog krupnog otpada te raznog materijala (drva za ogrjev, ugljen, otpadno drvo, željezo, lim i slično).

Dvorište, vrtove, voćnjake, vinograde, travnjake i druge površine ispred objekata kao i neizgrađena građevinska zemljišta uz javne površine, vlasnici odnosno korisnici moraju držati urednima i redovito održavati.

Sve ograde i cestovne jarke uz površinu javne namjene te propuste na cestovnim jarcima na ulazu u svoje parcele, obavezni su vlasnici odnosno korisnici održavati urednim i funkcionalnim.

Grane stabala, ukrasne živice i drugo zelenilo koje zaklanja prometne znakove ometa sigurnost ili vidljivost u prometu, zbog kojeg je onemogućeno nesmetano kretanje javnim prometnim površinama, koje oštećuje građevinu ili infrastrukturu, smeta rasvjeti javne površine, ili redovitom održavanju mora se redovito održavati i sjeći.

Održavanje i sječu grana, stabala, ukrasnih živica i drugog zelenila iz prethodnog stavka obavlja vlasnik ili korisnik parcele koja graniči sa javnom površinom.

Komunalno redarstvo rješenjem će naložiti vlasniku ili korisniku parcele izvršenje radova.

Ne postupanjem u skladu s odredbama iz stavka 1. ovog članka, izvođenje radova naredit će rješenjem komunalno redarstvo, a ako i tada ne bude uređeno, radovi će se izvršiti putem druge osobe na teret obveznika.

Članak 16.

Građevne čestice unutar obuhvata naselja grada Kutine na kojima je planirana gradnja zgrada, do početka gradnje se moraju održavati urednima.

Građevinske čestice sa objektima u izgradnji ili oni na čijem se vanjskim dijelovima obavljaju veći popravci moraju biti ograđeni na takav način da bude omogućen neometan promet , odnosno prolaz, kolnikom, nogostupima i prijelazima te da okoliš istih bude uredan i redovito održavan i zaštićen od prašine i drugih predmeta s gradilišta

Stvari odložene na okućnicama i površinama iz stavka 2. ovog članka moraju biti uredno složene.

Članak 17.

Postavljene zastave, transparenti ili drugi prigodni natpisi i ukrasi, moraju biti uredni, čisti i tehnički ispravni.

Zastave, transparenti ili drugi prigodni natpisi i ukrasi moraju se ukloniti odmah a najkasnije u roku 48 sati nakon prestanka prigode radi koje su postavljeni.

Članak 18.

Uređaji i oprema koji služe za posebno ukrašavanje Grada mogu se postaviti samo za vrijeme trajanja blagdana, obljetnica i manifestacija, a moraju se održavati urednim, čistim i tehniči ispravnim.

Uređaji i oprema iz prethodnog stavka moraju se ukloniti odmah, a najkasnije u roku 2 dana nakon prestanka prigode radi koje su postavljeni.

1. **Određivanje uvjeta za postavljanje opreme i uređaja koji se grade bez građevinske dozvole i glavnog projekta**

Članak 19.

Na zgrade i druge građevine i pripadajuće okućnice u vlasništvu fizičkih i pravnih osoba, u dijelu koji je vidljiv s javnih površina i površine javne namjene dozvoljeno je postavljanje: tendi, reklama, plakata, spomen-ploča, klimatizacijskih uređaja, dimovodnih instalacija, zajedničkih antenskih sustava, drugih uređaja na tim građevinama koji se prema posebnim propisima grade bez građevinske dozvole i glavnog projekta.

Uvjeti za postavljanje predmeta, uređaja i sustava iz stavka 1. ovog članka su:

1. ne smiju biti većih dimenzija nego što su dimenzije predmeta, uređaja i sustava koji se prema posebnim propisima mogu graditi bez građevinske dozvole i glavnog projekta u dijelu koji se odnosi na gradnju istih na javnoj površini;
2. ne smiju se postavljati na javnoj površini gdje se nalaze instalacije te na dijelu javne površine gdje će se umanjiti njena korisna površina;
3. ne smiju utjecati na sigurnost prometa i preglednost;
4. ne smiju ometat prolaz komunalnim službama;
5. ne smiju štetiti nasadima;
6. moraju biti od trajnog materijala koji se lako održava;
7. po vrsti materijala, obliku, veličini i sl. moraju biti primjereni lokaciji;
8. sadržaj ne smije biti uvredljiv ili diskriminirajući po bilo kojoj osnovi;
9. i drugi uvjeti određeni ovom Odlukom.

U slučaju predmeta većih dimenzija od onih iz stavka 2. točke 1. ovog članka mora se ishoditi, građeviska dozvola, odnosno glavni projekt, i postaviti uz uvjete iz stavka 2. točke 2.-9. ovog članka.

U slučaju postavljanja predmeta, uređaja i sustava iz stavka 1. ovog članka na javnoj površini odobrenje izdaje nadležni upravni odjel.

Članak 20.

Kiosci, štandovi, terase, zidovi zgrada, ograde, vrata, natpisne ploče, reklame, klupe, stupovi, košarice za otpad, javni satovi, javni zahodi, nadstrešnice na autobusnim stajalištima, vertikalna prometna signalizacija, poštanski sandučići, vodoskoci, fontane, skulpture i drugi slični objekti i naprave vidljivi s javnih površina i površina javne namjene ne smiju se prljati, oštećivati, uništavati i ne smije se nagrđivati njihov izgled pisanjem, crtanjem ili uništavanjem na bilo koji drugi način, te se moraju održavati u urednom i funkcionalnom stanju

1. **Uređenje i održavanje izloga, reklama i oglasa**

Članak 21.

Izlozi, izložbeni ormarići te druge slične naprave koje služe izlaganju robe (u daljnjem tekstu: izlozi) a koji su vidljivi s javne površine i površine javne namjene, moraju biti tehnički ispravni i estetski oblikovani, odgovarajuće osvijetljeni i usklađeni s izgledom zgrade i okoliša.

Izlozi se moraju redovito uređivati, čistiti i prati.

U izlozima predmeti moraju biti izloženi uredno, te se u njima ne smije držati ambalaža.

Izlozi privremeno nekorištenih poslovnih prostora moraju biti prikladno uređeni ili se moraju zasjeniti s unutrašnje strane.

1. **Postavljanje opreme za oglašavanje i reklamiranje**

Članak 22.

Na javnim površinama mogu se postavljati kiosci, pokretne naprave, reklamni predmeti i oglasni predmeti.

Kiosci, pokretne naprave, reklamni predmeti i oglasni predmeti koji se postavljaju na javnim površinama moraju biti: tehnički ispravni, estetski oblikovani i usklađeni s izgledom okoliša.

Kiosci, pokretne naprave, reklamni predmeti i oglasni predmeti na javnim površinama ne smiju se postavljati bez odobrenja nadležnog odjela.

Članak 23.

Na području Grada, postavljanje reklamnog ili oglasnog predmeta nije dozvoljeno na mjestu gdje bi načinom postavljanja, dimenzijama, oblikom ili izgledom bila ugrožena sigurnost sudionika u prometu i održavanje cesta.

Reklamni i oglasni predmeti ne smiju se pribadati ili lijepiti na drvo, rasvjetni stup ili komunalnu opremu.

Vlasnik reklame dužan je istu održavati u urednom i ispravnom stanju i o svom trošku ukloniti eventualno nastala oštećenja i nedostatke.

Nadležni odjel ukloniti će sve reklame, na trošak vlasnika, za koje vlasnik nema odgovarajuće odobrenje, odnosno ako se iste ne održavaju.

Članak 24.

Uz cestu i javnu površinu reklamni i oglasni predmet može se postaviti na nekretninu pod uvjetom da širina slobodnog pješačkog prolaza nakon njegovog postavljanja iznosi najmanje 1,60 m.

Članak 25.

U zoni raskrižja, između pješačkih prijelaza te u zelenom razdjelnom pojasu ceste (osim reklamnih panoa na stupovima javne rasvjete sukladno čl.31.ove Odluke) nije dozvoljeno postavljanje reklamnog i oglasnog predmeta

Izuzetno od odredbe stavka 1. ovoga članka, dozvoljeno je postavljanje reklamnog naziva na pročelju građevine unutar zone raskrižja.

Reklamni i oglasni predmet velikog formata dozvoljeno je postaviti na udaljenosti od minimalno 5 m od ruba kolnika ceste.

Reklamni i oglasni predmet koji se postavlja okomito na os ceste potrebno je postaviti izvan zone raskrižja, i to na udaljenosti najmanje 10 m prije zone raskrižja i 10 m poslije zone raskrižja.

Izuzetno od odredbe stavka 4. ovoga članka, reklamni i oglasni predmet koji se postavlja na stup javne rasvjete dozvoljeno je postaviti na udaljenosti od raskrižja minimalno 30 m prije zone raskrižja i 20 m poslije

Ispred postojećeg prometnog znaka dozvoljava se postavljanje reklamnog predmeta na udaljenosti od najmanje 25 m, a iza prometnog znaka na udaljenosti od najmanje 20 m.

Ispred stajališta javnoga gradskog prijevoza dozvoljava se postavljanje reklamnog predmeta na udaljenosti od najmanje 20 m od stajališta, a iza stajališta javnog gradskog prijevoza na udaljenosti od najmanje 8 m od stajališta, gledajući u smjeru prometa.

Za postavljanje reklamnog panoa do 12 m2 na javnoj površini potrebno je zatražiti odobrenje nadležnog upravnog odjela.

Transparent

Članak 26.

Transparent je predmet za reklamiranje i/ili oglašavanje koji se postavlja razapinjanjem iznad ceste ili javne površine na način da ne ometa kolni i pješački promet.

Transparent se može postaviti paralelno ili okomito na cestu ili javnu površinu.

Pričvršćivanje transparenta izvodi se vezivanjem ili drugim odgovarajućim načinom spajanja na nosač transparenta,

Najmanja dozvoljena visina za postavljanje transparenta iznad ceste ili javne površine iznosi 4,50 m.

Reklamna zastava

Članak 27.

Reklamna zastava se postavlja na jarbol, u držače na pročelju građevine.

Reklamna zastava može se postaviti i plošno na neaktivni dio pročelja građevine, pod uvjetom da se u visini prizemlja građevine osigura slobodan prostor za prolaz vozila i pješaka.

Reklamni pano

Članak 28.

Reklamni pano mora biti izrađen od postojanog materijala, a površina za lijepljenje plakata mora biti izrađena od laminatnog panela, cinčanog ili aluminijskog lima, vodootporne šperploče i slično.

Reklamni pano koji se postavlja okomito na cestu mora biti postavljen tako da horizontalni razmak između zadnje točke poprečnog profila ceste (uključujući nogostup) i najbližeg ruba reklamnog panoa iznosi najmanje 2,0 m.

Reklamni pano može biti osvijetljen, a rasvjeta panoa mora biti ujednačena i bez utjecaja na okolne plohe, sukladno posebnim propisima.

Donji rub reklamnog panoa mora biti na visini od najmanje 1 m od tla.

Slobodnostojeći reklamni panoi na nosivim stupovima ne smiju imati kosnike.

Članak 29.

Slobodnostojeći reklamni pano (˝sandwich˝), jednostrani ili dvostran, namijenjen je reklamiranju vlastitih proizvoda, usluga ili djelatnosti.

Okvir slobodnostojećeg reklamnog panoa (˝sandwich˝) mora biti izrađen od trajnog materijala.

Najveća dozvoljena površina dvostranog slobodnostojećeg reklamnog panoa (˝sandwich˝) iznosi 1,40 m2.

Članak 30.

Postavljanje panoa velikog formata dozvoljeno je na pročelju građevine, na potporni zid i uz cestu.

Postavljanje panoa velikog formata nije dozvoljeno:

1. na uređenom zidu stilskog ili ambijentalnog karaktera,
2. na pročelju građevine koja se nalazi na regulacijskom pravcu uz cestu,

Na pročelju građevine dozvoljeno je postavljanje jednog panoa velikog formata isključivo na neaktivno zabatno pročelje građevine koje nema arhitektonske plastike,

Postavljanje panoa velikog formata na javnoj površini uz cestu dozvoljeno je pod sljedećim uvjetima:

1. najveća dozvoljena površina panoa velikog formata iznosi 12 m2,
2. međusobna udaljenost panoa velikog formata smještenih okomito ili pod kutem na os nerazvrstane ceste iznosi najmanje 8 m, a na os javne ceste iznosi najmanje 16 m,
3. paralelno s osi ceste dozvoljeno je postaviti najviše tri panoa velikog formata u nizu na međusobnoj udaljenosti od 4 m,
4. najmanja dozvoljena udaljenost između dva niza panoa velikog formata iznosi 20 m,

Pano velikog formata koji se postavlja na potporni zid svojom visinom ne smije prelaziti visinu potpornog zida.

Nije dozvoljeno postavljanje više panoa velikog formata u visinu.

Pano velikog formata koji nema reklamnu poruku mora biti uredan.

Reklamni pano na stupu javne rasvjete

Članak 31.

Na stupove javne rasvjete može se postavljati reklamna oprema iz članka 29 ove Odluke te osvijetljeni reklamni panoi dimenzija oglasnog prostora 0,7 m x 1,0 m (za montažu na stupovima javne rasvjete visine 8-12m), a koriste se za komercijalno i informativno oglašavanje.

Konstrukcija reklamnog panoa izvedena je od čeličnih pravokutnih cijevi dimenzija 60x40x3mm međusobni spojenih varenjem, a na stup se učvršćuju obujmicama prilagođenih dimenzija ovisno o tipu stupa na koji se postavljaju.

Kompletna konstrukcija reklamnog panoa mora biti zaštićena od hrđe vrućim cinčanjem.

Oglasni prostor izrađen je od cerade sa obostranim printom koja se na konstrukciju reklamnog panoa učvršćuje pomoću dvije vruće cinčane cijevi promjera 12 mm koja se na gornju i donju vodoravnu prečku reklamnog panoa učvršćuju INOX vijcima. Način učvršćenja omogućava brzu i jednostavnu izmjenu, te odgovarajuće napinjanje cerade.

Reklamni pano je obostrano osvijetljen led svjetiljkom max. 18W, min. 1400 lm.

Članak 32.

Mjesta i način postavljanja panoa na stupove javne rasvjete:

1. mogu se postavljati na stupove javne rasvjete u vlasništvu Grada, u pravilu, s obje strane prometnice ili razdjelnom pojasu prometnice;
2. u zoni raskrižja nije dozvoljeno postavljanje reklamnih panoa;
3. na jednom stupu javne rasvjete može se postaviti maksimalno 2 panoa na istoj visini;
4. mogu se postavljati na visinu od najmanje 4,5 m mjereno od donjeg ruba panoa;
5. bližom stranom panoa udaljeno od kolnika minimalno 0,3 m;
6. na udaljenosti od raskrižja minimalno 30 m (prije zone raskrižja) i 20 m poslije;
7. prije prometne trake za skretanje i ugibališta javnoga gradskog prijevoza minimalno 5 m;
8. panoi se ne mogu postavljati na stup javne rasvjete na kojem se nalazi prometni znak;
9. reklamni panoi na rasvjetnim stupovima mogu se postavljati u razmaku od 30 m.

Reklamni panoi postavljaju se na način da prilikom postave i korištenja ne oštećuju stupove javne rasvjete te omogućavaju njihovo redovno održavanje i korištenje.

Reklamni panoi moraju biti osvijetljeni, a osvjetljenje mora biti stalnog i ujednačenog intenziteta, usmjereno na način da ne zasljepljuje sudionike u prometu ili odvraća njihovu pozornost u mjeri koja može biti opasna za sigurnost prometa.

Ukoliko na reklamnim panoima nije izložena reklamna poruka isti moraju biti prekriveni plakatom bijele boje bez retrorefleksije te imati isključeno osvjetljenje.

Za postavljanje reklamnih panoa na stupovima javne rasvjete odobrenje daje nadležni upravni odjela uz prethodnu suglasnost Hrvatskih cesta, odnosno od Županijske uprave za ceste Sisačko-moslavačke županije, ukoliko se osvijetljeni reklamni panoi postavljaju na državnim odnosno županijskim ili lokalnim cestama.

Članak 33.

Reklamne panoe treba održavati u urednom i ispravnom stanju, a eventualno nastala ostećenja i nedostatke ukloniti hitnim postupkom o trošku korisnika postave reklamnog panoa.

Nakon isteka ugovora reklamne panoe treba ukloniti u trošku korisnika, a stupove javne rasvjete ostaviti neoštećene.

Reklamni ormarić

Članak 34.

Reklamni ormarić je reklamni predmet namijenjen reklamiranju proizvoda i usluga (u daljnjem tekstu: City light).

City light mora biti izrađen od prokroma ili sličnog trajnog materijala, a može biti jednostrani ili dvostrani, svjetleći ili nesvjetleći.

Postavljanje City lighta dozvoljeno je na javnoj površini, pročelju građevine i u sklopu nadstrešnice za sklanjanje ljudi u javnom prometu.

Članak 35.

City light se može postaviti na javnoj površini uvjetom da je najveća dozvoljena površina jedne strane City lighta za komercijalno reklamiranje i/ili oglašavanje iznosi 2,0 m2.

Reklamna vitrina

Članak 36.

Reklamna vitrina je ostakljena kutija ili izlog manjeg formata namijenjenih za reklamiranje vlastitog proizvoda, usluge ili djelatnosti korisnika poslovnog prostora koji se ne nalazi u prizemlju građevine.

Najveća dozvoljena dubina reklamne vitrine iznosi 0,15 m, pod uvjetom da se time ne ometa pješački promet.

Reklamna vitrina se postavlja neposredno uz ulaz u građevinu ili na pročelje prizemlja građevine.

Reklamna vitrina koja se postavlja na pročelje građevine mora biti postavljena na slobodnom dijelu pročelja građevine, iznad parapetnog dijela i na visini najmanje 0,40 m od tla.

Reklamna vitrina mora biti izrađena od trajnog materijala i ostakljena djelomično ili potpuno s prednje i bočnih strana.

Reklama na zaštitnoj ogradi gradilišta i platnu građevinske skele

Članak 37.

Na zaštitnoj ogradi gradilišta dozvoljeno je postavljanje reklame za vlastito i komercijalno reklamiranje proizvoda, usluga ili djelatnosti.

Članak 38.

Postavljanje reklame na zaštitno platno građevinske skele dozvoljeno je za vrijeme trajanja radova na obnovi pročelja građevine ili u funkciji obnove pročelja.

Oglasni stup

Članak 39.

Oglasni stup se može postaviti uz raskrižja, na okretištu javnog gradskog prijevoza, u sklopu gradskog trga i pješačkih komunikacija te drugih javnih prostora.

Oglasni ormarić

Članak 40.

Oglasni ormarić se može postaviti isključivo za potrebe oglašavanja mjesne samouprave, neprofitnih organizacija i udruga te vjerskih zajednica.

Oglasni ormarić je ostakljena kutija čija je konstrukcija izvedena od drvenih ili metalnih profila svijetle boje, najvećih dozvoljenih dimenzija 1,4x1,0 m.

Najveća dozvoljena dubina oglasnog ormarića iznosi 0,12 m.

Oglasni ormarić dozvoljeno je postaviti na slobodnom dijelu pročelja u blizini ulaza u građevinu u kojoj se nalaze prostorije mjesne samouprave, neprofitnih organizacija i udruga te vjerskih zajednica.

1. **Postavljanje terasa (prostori za usluživanje na otvorenom) i drugih pokretnih naprava**

Članak 41.

Postavljanje terasa podrazumijeva postavljanje: podesta, stolova, stolica, suncobrana, tendi, grijaćih tijela i drugih pokretnih naprava s ciljem pružanja ugostiteljskih usluga izvan poslovnog prostora.

Odredbe o postavljanju terasa odnose se na javne površine i neizgrađeno građevinsko zemljište koje je u vlasništvu ili dano na upravljanje Gradu Kutini, kao i na terase postavljene na zemljištu u vlasništvu drugih pravnih i fizičkih osoba vidljive s javne površine i površine javne namjene.

Odredbe o postavljanju terasa ne odnose se na terase koje se u smislu posebnih propisa smatraju građevinom, kao i na postavljanje privremenih terasa za vrijeme održavanja prigodnih manifestacija.

Članak 42.

Korištenje dijelova javnih i drugih površina za terase mora biti na način da se ne ometa korištenje zgrada i drugih poslovnih prostora u građevinama, postojeće komunalne opreme, te da se ne ugrožava sigurnost i redovan protok sudionika u prometu, a posebno da se očuva siguran prilaz i prolaz vozila hitne pomoći, policije, vatrogasaca (žurne službe), te vozila komunalnih službi i sl.

Javna površina može se dati u na privremeno korištenje ili u zakup isključivo za potrebe ugostiteljskog objekta u funkciji, na čiji ulaz mora biti vezana direktno ili preko javne pješačke površine, s time da se ne ukine dosadašnji pješački prometni tok.

Terasa mora biti ispred ugostiteljskog objekta ili u njegovoj neposrednoj blizini i ne smije ometati ulazak u drugi poslovni, stambeni ili javni prostor, niti nesmetan i siguran prolaz pješaka.

Terasa ne smije zaklanjati pogled na poznate gradske vizure, niti ometati rad javnih ustanova muzeja, škola, vjerskih objekata i drugih javnih sadržaja.

Korisnik javne površine podnosi zahtjev za privremenim korištenjem javne površine nadležnom upravnom odjelu uz koji je potrebno priložiti skicu lokacije sa iskazom dimenzija površine, oznaku br. kat. čestice te potvrdu odjela za financije Grada Kutine da nema nepodmirenih dospjelih obveza prema Gradu Kutini.

Članak 43.

Podest je mobilni element terase kojim se vrši izravnanje visinskih razlika unutar površine koja se koristi za terasu ili izravnanje poprečnog ili uzdužnog nagiba.

Materijali za završnu plohu podesta su drvene obrađene ploče ili daske, završno obrađene protiv klizanja i otporne na atmosferske utjecaje. Nije dozvoljeno prekrivanje podne plohe podesta drugim materijalom (PVC obloge, tepisi, prostirke ili sl.).

Podest mora biti sastavljen od segmenata modularnog tipa, s podkonstrukcijom koja omogućuje brzo i jednostavno sklapanje i rasklapanje, te s rubom koji zatvara pogled na podkonstrukciju.

Ne dozvoljava se postavljanje trajnih podesta koji se izvode trajnim vezanjem za podlogu bez mogućnosti pomicanja, brzog uklanjanja ili demontaže, odnosno ne mogu se izvoditi u varijanti kojom bi se zbog micanja podloga morala rušiti ili razarati.

Članak 44.

Elementi za uređenje terasa (mobilijar) koji se koristi u uređenju terasa mora biti pokretan, što znači da mora biti težinom vlastitog postolja stabiliziran na podlozi.

Stolovi i sjedalice (stolci) moraju biti urbanog karaktera, izrađeni od metalnih elemenata, završno bojanih ili plastificiranih, od drva ili u kombinaciji navedenih materijala,

Nije dozvoljena upotreba stolova i stolaca od lijevane plastike, kao i stolaca na kotačiće.

Članak 45.

Suncobrani su naprave za sklapanje, kojima se na terasama osigurava hladovina, odnosno zaštita od pretjerane insolacije.

Suncobrani mogu biti isključivo iznad površine terase (gabariti u otvorenom stanju ne smiju izlaziti izvan granica zakupljene površine). Svi tipovi suncobrana na jednoj terasi moraju biti jednakog oblika i u jednoj boji.

Stalci i konstrukcija suncobrana mogu biti metal ili drvo ili kombinacija, dok za sjenilo treba koristiti impregnirano platno.

Na trgu dr. Tuđmana svi tipovi suncobrana moraju biti u bež boji RAL 1013, RAL 1015 ili RAL 9001.

Na platnu suncobrana ne smiju biti reklamne oznake, osim na rubnom visećem dijelu (zastavica), koji može sadržavati naziv ugostiteljskog objekta i/ili reklamnu oznaku.

Članak 46.

Tende su naprave s platnom na konstrukciji kojom se omogućuje njegovo namatanje na valjak, a služe zaštiti od sunca.

Tenda može pokrivati isključivo zakupljenu površinu terase (gabariti u otvorenom stanju ne smiju izlaziti izvan granica zakupljene površine).

Uz odobrenje nadležnog odjela, dozvoljeno je postavljanje jednostrešnih i dvostrešnih konzolnih tendi maksimalne duljine tende kolika je duljina pripadajućeg lokala na pročelju zgrade. Tende koje se konzolno vežu za zid zgrade, u zaštićenim kulturno povijesnim cjelinama Grada su dozvoljene samo uz suglasnost nadležnog Konzervatorskog odjela

Konstrukcija tendi treba biti od metala, dok za sjenilo treba koristiti impregnirano platno.

Dozvoljeno je privremeno postavljanje samostojećih tendi s podestom koje mogu biti metalne montažno demontažne konstrukcije učvršćenih vijcima na montažno demontažnu podlogu (podest), na način da nisu trajno vezane za tlo, te s pokretnim sistemom zaštite od sunca, koji se po potrebi može otvoriti i zatvoriti. Na bočnim stranama mogu se postaviti staklene ograde koje ne smiju biti fiksno spojene s pokretnim sistemom zaštite od sunca.

Svijetla visina za prolaz ispod tende na njenom najnižem dijelu ne smije biti niža od 2,20 m.

Nakon demontaže konstrukcije i prestanka korištenja zakupljene površine, korisnik je dužan otkloniti eventualna oštećenja i površinu dovesti u prvobitno stanje.

Platna kod svih tipova tendi, osim postojećih, moraju biti jednobojna, u bež boji RAL 1013, RAL 1015 ili RAL 9001,

Na platnu ne smiju biti reklamne oznake, osim na rubnom visećem dijelu (zastavica) koji može sadržavati naziv ugostiteljskog objekta i/ili reklamne oznake.

Članak 47.

Terase unutar iznajmljene površine mogu imati ogradu.

Ogradu je moguće postaviti u svrhu međusobnog odjeljivanja dviju terasa koje se nalaze jedna pored druge.

Ograde ili pregrade se moraju fiksirati na podest ili bočno na podest, a ovisno o situaciji mogu se postaviti na pomični stalak,isključivo unutar iznajmljene površine.

Ograde se mogu izvesti kao metalni elementi (kovano željezo, željezna bravarija, aluminijske pregrade), mogu biti u kombinaciji sa staklom ili drugim transparentnim materijalima, te samo od stakla ili drugog transparentnog (ili translucentnog) materijala, koji će imati na sebi elemente za njihovo stajanje u vertikalnom položaju.

Primjena betonskih ili drugih masivnih ogradnih elemenata nije dozvoljena, kao ni primjena drvenih ograda koje asociraju na plotove, ograde od pletera, trstine, balvana i drugih varijantnih oblika koji su neprimjereni gradskim urbanim situacijama.

Umjesto ogradnih elemenata, za odjeljivanje ili pregrađivanje terasa, mogu se koristiti i posude za zelenilo i cvijeće (tegle) i to kao zasebni elementi, postavljeni na stalke ili tlo, ili kao obješene kutije u kombinaciji sa ogradnim elementima. Posude za zelenilo i cvijeće (tegle) se postavljaju unutar iznajmljene površine terase, pri čemu moraju biti u oblicima koji se mogu premjestiti na ručni način, ne ometajući nesmetan i siguran prolaz pješaka i žurnih službi.

1. **Javne manifestacije**

Članak 48.

Na javnim površinama mogu se održavati sajmovi i javne manifestacije.

Organizator sajma ili javne manifestacije dužan je ishoditi rješenje nadležnog upravnog odjela za korištenje lokacije na kojoj održava sajam ili manifestacija.

1. **Postavljanje, uređenje i održavanje ograda, javne rasvjete i ostale komunalne opreme**

Ograde

Članak 49.

Ograde moraju biti izvedene u skladu s važećim propisima i dokumentima prostornog uređenja.

Ograde vidljive s javne površine i površine javne namjene moraju biti uredne, funkcionalne te izvedene u skladu s propisima o građenju.

Vlasnici ili korisnici zemljišta koja su vidljivi s javne površine i površine javne namjene dužni su ograde na tim zemljištima održavati urednima, tako da ne predstavljaju opasnost za prolaznike niti ne ugrožavaju sigurnost prometa.

Ograde od ukrasne živice uz prometne površine moraju se redovno održavati, u skladu s propisima iz područja sigurnosti prometa.

Javna rasvjeta

Članak 50.

Javne prometne površine i glavni putevi na javnim zelenim površinama moraju biti opremljeni sustavom javne rasvjete.

Javna rasvjeta mora biti izvedena u skladu sa naprednim tehnologijama uvažavajući načelo energetske učinkovitosti te biti funkcionalna i estetski oblikovana.

Pri postavljanju javne rasvjete mora se voditi računa o urbanističkoj vrijednosti i značenju te izgledu pojedinih dijelova grada, pojedinih javnih površina i njihovoj namjeni kao i potrebama prometa i građana.

Oprema i uređaji javne rasvjete se moraju redovito održavati u ispravnom stanju i funkcionalnom (prati, bojati, mijenjati dotrajale i oštećene dijelove, žarulje i slično).

Na stupove javne rasvjete mogu se postavljati ukrasi za vrijeme blagdana i drugih svečanih prigoda (zastavice, svjetleći ukrasi i sl.), ali tako da ne smetaju odvijanju prometa.

Javni satovi

Članak 51.

Dozvoljeno je postavljanje javnih satova.

Javni satovi se moraju održavati u ispravnom i funkcionalnom stanju.

Vodoskoci i fontane

Članak 52.

Dozvoljeno je graditi i postavljati vodoskoke, fontane i druge slične objekte na mjestima gdje svojim izgledom uljepšavaju grad.

Vlasnik zemljišta na kojoj je postavljen objekt iz stavka 1. ovog članka dužan je isti održavati u ispravnom i funkcionalnom stanju.

Radi zaštite vodoskoka i fontana zabranjuje se ulazak u njihov prostor te ubacivanje smeća i drugih predmeta koji ometaju njihov rad.

Spomenici, spomen-ploče, skulpture

Članak 53.

Na javnim površinama na području Grada mogu se postavljati spomenici, spomen-ploče, skulpture i slični predmeti memorijalnog, sakralnog ili umjetničkog karaktera na građevine, zemljišta i druge prostore, a u skladu s ovom Odlukom i posebnim propisima.

Članak 54.

Zahtjev za postavljanje, premještanje i uklanjanje spomenika, spomen-ploča, skulptura, sakralnih obilježja i sličnih predmeta podnosi se nadležnom odjelu. Uz zahtjev potrebno je priložiti skicu, tehnički opis, oznaku lokacije, obrazloženje o potrebi postave predmeta kao i drugu dokumentaciju koja se odredi da je potrebna za vođenje postupka.

Odluka o zahtjevu iz prethodnog stavka nadležni odjel donosi uz mišljenje Povjerenstva koje imenuje gradonačelnik.

Nadstrešnice na autobusnim stajalištima

Članak 55.

Na području Grada na izgrađenim autobusnim stajalištima postavljaju se nadstrešnice za sklanjanje putnika.

Nadstrešnice na autobusnim stajalištima se moraju održavati u urednom i funkcionalnom stanju.

Nadstrešnice na autobusnim stajalištima ne smiju se oštećivati i uništavati.

Ploče s planom naselja i smeđa turistička signalizacija

Članak 56.

U cilju lakšeg snalaženja građana i turista mogu se postavljati ploče s planom naselja i smeđa turistička signalizacija.

O postavljanju i održavanju ploča s planom naselja i smeđoj turističkoj signalizaciji brine upravni odjel gradske uprave nadležan za turizam.

Sadržaj ploče s planom naselja mora biti ažuran.

Zabranjeno je uništavanje ploča s planom naselja smeđe turističke signalizacije.

Košarice za otpad

Članak 57.

Na području Grada postavljaju se košarice za otpad na mjestima koja odredi nadležni odjel.

Članak 58.

Košarice za otpad moraju biti izrađene od prikladnog materijala, tipske i estetski oblikovane.

Košarice za otpad mogu se postavljati na slobodno stojeća postolja uz nogostupe, šetnice i iznimno na stupove javne rasvjete.

Članak 59.

O postavljanju i održavanju košarica za otpad na javnim površinama brine pravna osoba kojoj je povjereno održavanje čistoće javne površine na kojoj se košarica za otpad nalazi.

Iznimno od stavka 1. ovog članka, košarice za otpad na površinama javne namjene mogu postavljati i održavati pravne ili fizičke osobe koje upravljaju tim površinama.

Članak 60.

Otpad iz košarica postavljenih na javne površine skuplja, odvozi i zbrinjava pravna ili fizička osoba kojoj je povjereno održavanje čistoće javnih površina.

Otpad iz košarica postavljenih prema odredbi članka 59. stavka 2. ove Odluke skupljaju u vlastite spremnike za komunalni otpad, pravne ili fizičke osobe iz istog stavka.

1. **Privremeno skladištenje građevinskog materijala, postavljanje skela**

Članak 61.

Istovar, smještaj i utovar građevinskog materijala, podizanje skele, čišćenje i popravak vanjskih dijelova zgrada i slični građevinski radovi za koje je potrebno privremeno korištenje javnih zelenih površina i neizgrađenog građevinskog zemljišta u Gradu, može se odobriti u skladu sa odredbama ove Odluke, a ukoliko se obavlja na prometnim površinama u skladu sa propisima iz područja sigurnosti prometa.

Zauzeti dio površina iz prethodnog stavka mora se ograditi urednom ogradom koju je potrebno stalno održavati, a od sumraka do svanuća i za vrijeme magle po potrebi propisno označiti i osvijetliti.

Članak 62

Građevinski materijal mora biti stalno uredno složen i to tako da ne sprečava oticanje oborinske vode.

Potrebno je osigurati da prilikom jačih kiša ne dođe do ispiranja građevinskog materijala i oticanja u slivnike.

Izvoditelj građevinskih radova dužan je osigurati da se zemlja ne rasipa po javnoj površini, a ostali rastresiti materijal treba držati u sanducima i ogradama, ako radovi na istom mjestu traju duže od 24 sata.

Priprema i rukovanje betonom i mortom dopušteno je samo u posebnim posudama.

Članak 63.

Javna površina ispod skela može se, u pravilu, izuzeti iz prometa samo za vrijeme dok gradnja ne dosegne visinu stropa nad prizemljem.

Prolaz ispod skela mora se zaštititi protiv sipanja i padanja materijala zaštitnim krovom u visini 3 m iznad nogostupa, a skelu treba izvesti tako da se ispod nje može sigurno prolaziti.

1. **Držanje stoke i peradi**

Članak 64.

Na području Grada dozvoljeno je držanje stoke – kopitari, papkari i perad pod uvjetima utvrđenim ovom Odlukom i uz posebne uvjete uređenja i izgradnje građevina za njihovo držanje, u skladu sa prostornim planovima i propisima iz područja građenja.

Članak 65.

Pod kopitarima smatraju se konji, magarci, mazge i mule.

Pod papkarima smatraju se goveda, ovce, koze i svinje.

Pod peradi smatraju se kokoši, pure, guske, patke i druga domaća perad i pernata divljač.

Zabrana držanja životinja iz stavka 1. ovoga članka odnosi se i na druge životinje koje se prema propisima o veterinarstvu i zaštiti životinja smatraju domaćim životinjama.

Članak 66.

Radi određivanja područja grada u kojima je zabranjeno, odnosno dozvoljeno držanje životinja, utvrđuju se tri zone i to:

I. zona obuhvaća slijedeće područje:

omeđeno ulicama – Hrvatskih branitelja, Cvjetnom ulicom, Ulicom D. Pavčeca, Kralja Zvonimira i Gundulića, Ante Starčevića, Antuna Gustava Matoša, M. Gupca, M.Krleže, R. Boškovića, Nhikole Tesle, Mate Lovraka, Stjepana Radića (od Trga kralja Tomislava do Ulice kralja Petra Krešimira) Kralja Petra Krešimira, Kolodvorska, Metanska, Kneza Lj.Posavskog, Avenijom Vukovar, Novogradiškom ulicom, Ulicom A. Mihanovića, Runjaninovom, Moslavačkom te dijelom Ulice Vladimira Nazora (od Trga kralja Tomislava do Ulice A. Mihanovića).

II. zona obuhvaća ostale ulice mjesta Kutina izvan I. zone i Ulicu Stjepana Radića (od K.P.Krešimira IV do željezničke pruge).

III. zona obuhvaća naselja Grada (mjesne odbore) i to: Repušnica, Husain, Batina, Ilova, Banova Jaruga, Međurić, Janja Lipa, Jamarice, Selište, Kutinska Slatina, Katoličke Čaire, Čaire, Stupovača, Brinjani, Kutinica, Šartovac, Krajiška Kutinica, Mišinka, Gojlo, Mikleuška, Zbjegovača i Kletište, te Ulica Stjepana Radića od željezničke pruge dalje.

Članak 67.

U I. zoni zabranjeno je držanje svih papkara i kopitara.

U I. zoni osim u zgradama kolektivnog stanovanja dozvoljeno je držanje peradi do 50 kom i to isključivo za vlastite potrebe kao i držanje kunića do 10 kom isključivo za vlastite potrebe.

U II. zoni dozvoljeno je držanje kopitara i papkara domaćinstvima koja u času donošenja ove odluke drže životinje i to:

- kopitara – 2 kom

- papkara – goveda do 4 kom

- ovce i koze do 10 kom

- svinje 4 kom ili 2 krmače

- perad do 100 kom

- kunića do 40 kom

U III. zoni dozvoljeno je držanje svih životinja nabrojenih u ovoj odluci, pod uvjetom da se držatelji pridržavaju uvjeta propisanih ovom odlukom.

Članak 68.

Držatelji životinja dužni su se pridržavati slijedećih uvjeta:

- držati životinje u prostorijama ili posebno građenim prostorima, odgovarajuće uređenim

za svoju namjenu koji se moraju redovito čistiti i održavati,

- osigurati uvjete da se neugodni mirisi i buka ne šire u okolini, te osigurati uvjete za

očuvanje okoliša,

- redovito čistiti i odvoziti kruti animalni otpad i to u razdoblju od 1. travnja do 1. listopada

svakodnevno, a u preostalom razdoblju najmanje 2 puta tjedno, osim u trećoj zoni.

Tekući animalni otpad mora se sakupljati i redovito prazniti u vodonepropusne spremnike sukladno važećim zakonskim propisima.

Sa animalnim otpadom mora se postupati tako da se ne ugrozi zdravlje ljudi i životinja.

Članak 69.

Komunalno redarstvo će povodom prijave ili po službenoj dužnosti zabraniti držanje životinja na područjima gdje je to dopušteno, ako je držanje životinja suprotno odredbi stavka 1. ovoga članka ili ako se time nanosi nepotrebna smetnja okolnim stanarima ili narušava izgled naselja.

Ako se životinje drže u zabranjenoj zoni ili preko dozvoljenog broja, komunalni redar će izdati rješenje o uklanjanju s rokom izvršenja.

Članak 70.

Nadzor nad provođenjem ove Odluke provodi komunalno redarstvo Grada Kutina i veterinarska inspekcija svatko u svojoj nadležnosti.

Članak 71.

Uvjeti i način držanja kućnih ljubimaca, način kontrole njihovog razmnožavanja te način postupanja s napuštenim i izgubljenim životinjama propisani su općim aktom Grada kojim se određuju uvjeti i način držanja kućnih ljubimaca te način postupanja s napuštenim i izgubljenim životinjama.

1. **Druga pitanja uređenja Grada**

Članak 72.

Javni zahodi u Gradu grade se na mjestima gdje je velik promet građana, odnosno gdje se građani okupljaju ili zadržavaju u većem broju (trgovi, tržnice, kolodvori i sl. prostori).

Javni zahodi moraju biti opremljeni odgovarajućom opremom i redovito se održavati u urednom i ispravnom stanju.

Kolodvorske zgrade, otvorene čekaonice, sanitarni prostori, predprostori kolodvora i čekaonice željezničkog i autobusnog kolodvora i sl. moraju se održavati u urednom i ispravnom stanju.

Klupe i ostali predmeti i uređaji te nasadi koji se nalaze na peronima i pred zgradom kolodvora, odnosno otvorenim čekaonicama, moraju biti čisti, uredni i ispravni, a dotrajale i oštećene predmete, uređaje i nasade treba odmah popraviti, zamijeniti ili ukloniti.

Autobusna stajališta moraju biti označena i u pravilu natkrivena, s istaknutim voznim redom i održavana u urednom i ispravnom stanju.

Kada su javne površine i površine javne namjene izgrađene i uređene kao stajališta javnog gradskog prometa, na njima se, u pravilu, postavljaju košarice za otpad.

Vlasnici, odnosno pravne osobe koje upravljaju komunalnom infrastrukturom i opremom (šahte, hidranti, plinski ormarići, ventili i sl.) dužne su istu održavati u stanju pune funkcionalnosti i voditi brigu da se ista u vizualnom smislu redovito obnavlja.

Za održavanje u urednom i ispravnom stanju objekata i uređaja iz stavka 3. i 7. ovog članka odgovorni su vlasnici tih objekata, a za objekte i uređaje na javnim površinama pravna ili fizička osoba kojoj je Grad povjerio njihovo održavanje odnosno upravljanje.

Članak 73.

Rekreacijske površine, sportska i dječja igrališta, te objekti i površine koji su namijenjeni za druge javne potrebe i aktivnosti, moraju se održavati u urednom i ispravnom stanju.

Za urednost površina i njihovo održavanje u ispravnom stanju u smislu stavka 1. i 2. ovog članka brinu pravne ili fizičke osobe koje ih koriste ili njima upravljaju.

Članak 74.

Vlasnici ili upravitelji: tržnice (na malo), autobusnih kolodvora, željezničkih kolodvora, komunalne infrastrukture i dr. dužni su, pored ispunjavanja svih tehničkih, sigurnosnih, sanitarnih i drugih uvjeta utvrđenih posebnim propisima, prostor tržnice (zgrade, vanjske površine, uređaji, oprema) i druge površine javne namjene održavati u funkcionalnom, čistom i estetski prihvatljivom stanju.

1. **KORIŠTENJE JAVNIH PARKIRALIŠTA, JAVNIH GARAŽA, NERAZVRSTANIH CESTA I DRUGIH POVRŠINA JAVNE NAMJENE ZA PARKIRANJE VOZILA**

Članak 75.

Javnim parkiralištem, u smislu ove Odluke, smatra se dio javno prometne površine namijenjen isključivo za parkiranje vozila i građevinski objekt namijenjen za parkiranje vozila (u daljnjem tekstu: javno parkiralište).

Uvjeti korištenja javnih parkirališta uređeni su posebnom Odlukom Grada.

Članak 76.

Na području Grada Kutine zabranjeno je za zaustavljanje i parkiranje vozila koristiti javnoprometne površine koje nisu označene prometnom signalizacijom kao javno parkiralište.

Na javnim površinama ne smiju se ostavljati vozila koja se zbog dotrajalosti ne upotrebljavaju u prometu (oštećena u sudaru, neregistrirana, neispravna i slično).

Zabranjuje se koristiti javne površine: trgove, šetnice, nogostupe, pješačke zone te staze za zaustavljanje, parkiranje i kretanje vozila.

Zabrana iz prethodnog stavka ne odnosi se na vozila s posebnim odobrenjem nadležnog upravnog odjela, vozila ministarstva unutrašnjih poslova, obrane, hitnih službi te vozila komunalnih službi.

Članak 75.

Uvjeti korištenja nerazvrstanih cesta uređeni su sukladno zakonu kojim se uređuju ceste te općem aktu Grada kojim se uređuju nerazvrstane ceste.

Članak 78.

Odredbe ove Odluke u dijelu kojim se propisuje komunalni red i mjere za njegovo provođenje na odgovarajući se način primjenjuju na javna parkirališta, nerazvrstane ceste i druge površine javne namjene za parkiranje vozila.

1. **ODRŽAVANJE ČISTOĆE I ČUVANJE POVRŠINA JAVNE NAMJENE, UKLJUČUJUĆI UREĐENJE I ODRŽAVANJE JAVNIH ZELENIH POVRŠINA TE UKLANJANJE SNIJEGA I LEDA S POVRŠINA JAVNE NAMJENE**

**Odr**ž**avanje čistoće**

Članak 79.

Javne površine i površine javne namjene u Gradu moraju se održavati čistima.

Održavanje čistoće dijeli se na redovito i izvanredno.

Članak 80.

Opseg, način i ostale uvjete redovitog održavanja čistoće javnih površina utvrđuje Gradsko vijeće godišnjim programom, na prijedlog nadležnog upravnog odjela.

Članak 81.

Izvanredno održavanje čistoće javnih površina određuje nadležni upravni odjel.

Izvanredno čišćenje javnih površina odredit će se kada zbog vremenskih nepogoda ili sl. događaja javne površine budu prekomjerno onečišćene te kada je iz drugih razloga javne površine potrebno izvanredno čistiti.

Troškove izvanrednog čišćenja javnih površina snosi počinitelj onečišćenja, osim u slučajevima kada su ista posljedica vremenskih nepogoda ili sličnih događaja kada troškovi padaju na teret proračuna Grada.

Članak 82.

Pri čišćenju i pranju prometnih površina ne smije se opterećivati javna kanalizacijska mreža nanošenjem krutih otpadaka (prethodno se mora ukloniti smeće, lišće, pijesak i sl.), niti sprečavati protok vode slivnicima.

Članak 83.

O čišćenju javnih prometnih površina brinu se pravne ili fizičke osobe kojima je povjereno održavanje čistoće, te su odgovorni za stanje čistoće na navedenim površinama.

Javne površine oko kioska, pokretnih naprava i drugih poslovnih objekata u kojima se prodaje voće, povrće, cvijeće, živežne namirnice i sl., kao i površine oko sportskih i zabavnih prostora, željezničkog i autobusnog kolodvora, željezničkih pruga i nasipa, tržnica, spremnika za odvojeno prikupljanje otpada višestambenih zgrada, sajmišta, skladišta i sličnih objekata, gdje se obavlja poslovna ili druga djelatnost, vlasnici odnosno korisnici objekata i pokretnih naprava moraju održavati čistim i urednim.

Na javne površine iz stavka 2. ovog članka ne smije se odlagati roba ili ambalaža.

Na javnu površinu ispred objekata iz stavka 2. ovog članka ne smije se izlagati roba bez odobrenja nadležnog upravnog odjela.

Članak 84.

Groblja na području Grada moraju se održavati čistima i urednima.

Održavanje groblja, grobnih mjesta i nadgrobnih spomenika uređeno je posebnom Odlukom Grada.

Članak 85.

Septičke jame na području Grada mogu se graditi i koristiti samo tamo gdje ne postoji mogućnost priključenja građevina na uređaje za odvodnju otpadnih voda.

Septičke i sabirne jame grade se i s njima se postupa, sukladno posebnim propisima.

Čišćenje septičkih jama obavlja ovlaštena fizička ili pravna osoba u skladu sa sanitarno tehničkim uvjetima, a na zahtjev vlasnika, odnosno korisnika, septičke jame.

Način priključenja na komunalne vodne građevine, postupak, rokovi te ostale odredbe uređene su posebnom Odlukom Grada.

Članak 86.

Vlasnici, odnosno korisnici, septičkih jama dužni su redovno i na vrijeme čistiti septičke jame kako ne bi došlo do prelijevanja, a time i onečišćavanja okoline. Troškove čišćenja septičkih jama snosi vlasnik, odnosno korisnik, septičke jame te iste dokazuje računom za izvršenu uslugu.

Okolni prostor i septička jama nakon završenog čišćenja moraju se dezinficirati i dovesti u bezopasno stanje po zdravlje ljudi.

Komunalno redarstvo kada utvrdi da se septička jama prelijeva ili propušta fekalije naredit će njezino čišćenje vlasniku, odnosno korisniku iste.

Ako vlasnik, odnosno korisnik, septičke jame ne postupi na način utvrđen u prethodnom stavku, čišćenje septičke jame izvršit će ovlaštena pravna osoba na teret njezinog vlasnika, odnosno korisnika.

Članak 87.

U svrhu zaštite zdravlja građana i stvaranja uvjeta za svakodnevni normalni život, prema potrebi obavlja se sustavna dezinsekcija i deratizacija javnih površina.

Pod pojmom sustavne dezinsekcije podrazumijeva se prskanje ili zamagljivanje odgovarajućim sredstvima, odnosno larvicidna dezinsekcija, u cilju uništavanja muha, komaraca i drugih insekata.

Pod pojmom sustavne deratizacije podrazumijeva se postavljanje odgovarajućih mamaca za uništavanje štakora i drugih glodavaca.

Opseg, način, vrijeme i ostali uvjeti obavljanja obvezne sustavne dezinsekcije i deratizacije utvrđuju se prema potrebi programom mjera obvezatne preventivne dezinsekcije i deratizacije za područje Grada, kojega u obliku izvoda iz programa mjera obvezatne preventivne dezinsekcije i deratizacije za područje Sisačko-moslavačke županije donosi Zavod za javno zdravstvo Sisačko-moslavačke županije.

Članak 88.

Pravna ili fizička osoba kojoj su povjereni poslovi dezinsekcije i deratizacije, dužna je iste ponoviti ukoliko se ocjeni da je taj postupak potreban.

Ovlaštena osoba iz stavka 1. ovog članka dužna je prije početka izvođenja sustavne dezinsekcije i deratizacije na odgovarajući način obavijestiti građane o početku i završetku izvođenja tih radova.

Članak 89.

Izvođač građevinskih i drugih radova pored ili na javnim površinama dužni su na svoj trošak osigurati svakodnevno čišćenje javne površine pred gradilištem, do granice širenja prašine ili druge nečistoće, održavati čistoću kanalizacijske mreže i odvodnih kanala u blizini gradilišta, te očistiti vozila prije odlaska s gradilišta, tako da sa njih ne otpada blato i drugi otpaci po prometnim površinama, a nakon završetka radova eventualno oštećenu javnu površinu vratiti u prvobitno stanje, ako odobrenjem nije drugačije određeno.

Sve pravne i fizičke osobe dužne su pri prijevozu robe, goriva, otpadaka i drugog materijala u rasutom stanju spriječiti njihovo opadanje i prosipavanje, te širenje prašine i neugodnih mirisa.

Prijevoznici šljunka, pijeska i mulja dužni su brinuti da se pri prijevozu ne cijedi voda po javnim prometnicama, te u tu svrhu moraju upotrebljavati prikladno uređena vozila.

Vozila koja prevoze: papir, sijeno, slamu, piljevinu, lišće ili druge rasute materijale, moraju teret prekriti ceradom ili na drugi način osigurati da se materijal ne prosipa po prometnoj površini.

Korisnici javnih površina za posebne namjene (organizatori priredbi, manifestacija, zabava i sl.) dužni su poduzeti sve higijenske mjere kako bi se spriječilo onečišćavanje javnih površina.

Otklanjanje nečistoće u smislu ovog članka vrši se na trošak pravne ili fizičke osobe koja je istu prouzročila.

**Čuvanje i korištenje površina javne namjene**

Članak 90.

Na javnim površinama ne smiju se bez odobrenja nadležnog upravnog odjela obavljati bilo kakvi radovi, osim redovnog održavanja.

Na javne površine ne smije se ostavljati niti bacati bilo kakav otpad ili na drugi način onečišćavati površine, a naročito:

* 1. ne smiju se ispuštati otpadne vode, fekalije, gnojnica, otpadna mineralna i druga ulja,
  2. ne smiju se na javno prometnu površinu ispuštati oborinske vode
  3. ne smiju se bacati oglasni ili reklamni letci,
  4. ne smije se paliti otpad,
  5. ne smiju se ostavljati vozila bez registracijskih pločica, karambolirana vozila i sl.
  6. ne smiju se ostavljati kamp prikolice, prikolice, radni strojevi i sl.
  7. ne smiju se prati vozila.

Zabranjeno je zatrpavanje odvodnih jaraka i otvora propusta.

Vlasnici odnosno korisnici parcela koje graniče sa javnom površinom dužni su redovito održavati odvodne jarke i propuste tako da isti budu u funkcionalnom stanju.

Članak 91.

Javne površine mogu se prekapati radi izgradnje, održavanja, popravka te priključenja na komunalnu infrastrukturu.

Javne površine mogu se prekapati i radi postavljanja nadzemnih objekata kao što su stupovi, reklame, panoi, slavoluci i slično.

Prekopi javnih površina u svrhu iz stavka 1. i 2. ovog članka, mogu se izvoditi samo na osnovu posebnog odobrenja za prekop, kojeg izdaje nadležni upravni odjel.

Izuzetno bez prethodnog odobrenja može se izvršiti prekopavanje javne površine u svrhu popravka objekata komunalne infrastrukture, u slučaju:

- otklanjanja izvora opasnosti po život i okolinu i sprječavanja nastanka veće

materijalne štete

- održavanje vitalnih funkcija objekata komunalne infrastrukture.

Radovi koji se moraju izvesti prema stavku 4. ovog članka izvode se uz suglasnost svih vlasnika koji posjeduju objekte komunalne infrastrukture u zoni prekopa javne površine, a zahtjev za odobrenje prekopa izvoditelj je dužan podnijeti u roku od pet dana nakon izvršenog prekopa.

Članak 92.

Zahtjev za izdavanje odobrenja za prekop kojeg podnosi investitor sadrži:

1. osnovne podatke o prekopu

2. izvod iz katastarskog plana sa:

- ucrtanom lokacijom prekopa

- situacijskim položajem komunalnih instalacija u zoni prekopa

3. potvrde vlasnika, odnosno javnih poduzeća, koji u zoni prekopa imaju objekte komunalne infrastrukture, o davanju suglasnosti za prekop javne površine,

4. predložen početak i završetak prekopa

Članak 93.

Nadležni upravni odjel izdati će odobrenje za prekopavanje javne površine u kojem je potrebito navesti:

- vrijeme početka radova,

- način izvođenja i sanacije prekopa

- mjere osiguranja iskopa ( odgovarajuće ograde, prometna signalizacija itd.)

- rok završetka radova, odnosno uspostavljanja prijašnjeg stanja koji ne može biti duži od 30 dana.

Članak 94.

Prekopavanje javnih površina i uspostavljanje prijašnjeg stanja mora se obaviti sa što manje smetnji za javni promet.

Investitor je dužan poduzeti sva tehnička osiguranja i druge mjere opreza da se spriječe eventualne nesreće i materijalna šteta te poduzeti zaštitne mjere radi osiguranja kolnog i pješačkog prometa po svim tehničkim i prometnim propisima.

Članak 95.

Ukoliko se kolnik prekopava po cijeloj širini, mora se vršiti po etapama, tako da jedna kolnička traka bude uvijek slobodna za promet.

Ukoliko se radovi ne mogu izvesti na ovaj način, može se dozvoliti i prekopavanje preko cijele širine kolnika s time da se cesta zatvori za promet, ako postoji mogućnost obilaznog smjera, a u tom slučaju radove treba izvesti u što kraćem roku.

Ukoliko se vrši prekopavanje nogostupa po širini, investitor je dužan osigurati siguran prijelaz preko iskopa.

Članak 96.

Nakon završetka prekopavanja ili drugih radnji na javnoj površini , nastala oštećenja i kvarove na konstrukciji javne površine, instalacijama ili drugim objektima na ili uz javnu površinu, investitor mora odmah popraviti i dovesti javnu površinu u prvobitno stanje.

Ako izvoditelj odmah ne ukloni nastale kvarove ili oštećenja nadležni upravni odjel odredit će da se nastala oštećenja uklone na trošak izvoditelja.

U slučaju naknadno uočenih nedostataka (denivelacija, uleknuće i sl.) na javnoj površini, investitor je dužan na poziv komunalnog redarstva, u roku dvije godine od završetka prekopa izvršiti otklanjanje uočenih nedostataka.

Nadležni upravni odjel vodi evidenciju odobrenih prekopa na javnim površinama.

**Održavanje i zaštita javnih zelenih površina**

Članak 97.

Pod održavanjem javnih zelenih površinapodrazumijeva se košnja, obrezivanje i sakupljanje biootpada i ostalog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na dječjim igralištima, fitosanitarna zaštita bilja te zaštita od mehaničkog oštećenja i održavanje žardinjera, zelenih skulptura i drugo.

Pravne ili fizičke osobe kojima je povjereno održavanje iz prethodnog stavka ovog članka dužni su trajno i kvalitetno obavljati poslove održavanja, zaštite i unapređenja zelenila prema pravilima struke i prema usvojenom programu održavanja.

Članak 98.

Javne zelene površine smiju se upotrebljavati samo za svrhu za koju su namijenjene.

Nositelji obveza na održavanju javnih zelenih površina dužni su brinuti se o zaštiti ptica i drugih korisnih životinja koje prebivaju na zelenim površinama i u tu svrhu poduzimati potrebne mjere.

Članak 99.

Na javnim zelenim površinama ne smiju se bez odobrenja nadležnog odjela obavljati bilo kakvi radovi osim redovnog održavanja.

Članak 100.

Stabla na javnim zelenim površinama u blizini stambenih objekata moraju se održavati da bitno ne smetaju stanovanju, tako da u većoj mjeri ne pokrivaju danje svjetlo i ne ugrožavaju sigurnost prometa.

Grane stabla ne smiju smetati rasvjeti prometne površine i sigurnosti prometa.

Drvorede treba redovito njegovati, uklanjati suhe i bolesne grane, imele, obavljati potrebne zahvate na deblu i krošnji te sanirati staništa.

Radi očuvanja fonda stabala Grada, te zbog izrazitog ekološkog značenja, sva uklonjena stabla se moraju nadomjestiti zamjenskim sadnicama primjerene vrste i veličine.

Članak 101.

Stabla i grane koje smetaju zračnim vodovima (električnim i sl. vodovima) smije obrezati te zbrinuti vlasnik vodova ili pravna osoba registrirana za obavljanje te djelatnosti uz prethodno odobrenje nadležnog upravnog odjela.

Radovi iz stavka 1. ovog članka idu na teret vlasnika ili korisnika zračnih vodova.

Članak 102.

Prilikom izvođenja građevinskih radova izvođač je dužan, u pravilu, sačuvati postojeća stabla od oštećenja, te ih zaštititi tako da se deblo do početka krošnje obloži oplatama koje od ruba debla moraju biti udaljene najmanje 60 centimetara.

Članak 103.

Prostor oko stabala u drvoredu koji graniči s kolnikom, nogostupom, parkiralištem i drugom površinom pokrivenom zastorom, smije se betonirati i asfaltirati od obujma debla na minimalnoj udaljenosti od 50 centimetara.

Uz drveće se ne smije odlagati građevinski materijal, šuta i drugi otpadni materijal.

Članak 104.

Unutar javnih zelenih površina dozvoljeno je postavljanje novih električnih i telekomunikacijskih vodova i pripadajućih uređaja opreme samo podzemno.

Iznimno od stavka 1. ovog članka, novi električni i telefonski vodovi mogu se postavljati nadzemno, kada je to neophodno zbog osobitosti terena i udaljenosti potrošača, nakon pribavljene suglasnosti nadležnog upravnog odjela.

Članak 105.

Radi zaštite javnih zelenih površina zabranjuje se:

* 1. rušiti drveće te vaditi panjeve bez odobrenja;
  2. obrezivati i skidati grane i vrhove s ukrasnog drveća i grmlja bez odobrenja;
  3. guliti koru stabla, zasijecati drveće, grmlje i živicu;
  4. penjati se po drveću;
  5. neovlašteno skidati plodove s drveća i grmlja, trgati i brati cvijeće, vaditi cvjetne i travne busenove, kidati cvjetne i zelene grane s grmlja i drveća;
  6. kopati i odnositi zemlju i humus;
  7. hvatati i ubijati ptice i ostale životinje koje žive na zelenim površinama te uništavati ptičja gnijezda i hranilišta za ptice;
  8. oštećivati i izvaljivati stabla i grmlje te oštećivati stabla raznim materijalom prilikom izvođenja graditeljskih radova;
  9. oštećivati opremu na zelenim površinama;
  10. oštećivati sprave na dječjim igralištima;
  11. kampirati bez odobrenja i prati vozila;
  12. kretati se vozilom preko zelenih površina, zaustavljati i parkirati vozila;
  13. ložiti vatru (osim za to predviđenim mjestima) i paliti stabla;
  14. neovlašteno sakupljati i odnositi suho granje, pokošenu travu i lišće;
  15. lijepiti i pričvršćivati plakate, oglase i reklame na stabla i objekte na zelenim površinama;
  16. bacati, odnosno odlagati otpad i ispuštati otpadne tekućine;
  17. deponirati razni materijal;
  18. samovoljno prisvajati i ograđivati javne zelene površine za privatno korištenje;
  19. održavati manifestacije i postavljati pokretne i nepokretne objekte, ukoliko nisu izričito dozvoljeni;
  20. upotrebljavati javne zelene površine određene za dječju igru i koristiti sprave za igru djece protivno njihovoj namjeni.

Članak 106.

Na dijelove zelenila koji su proglašeni zaštićenim objektom prirode (pojedino drvo, drvoredi, park šume) vrijede propisi o zaštiti prirode.

**Čišćenje i uklanjanje snijega i leda**

Članak 107.

Na području Grada čisti se snijeg i led s prometnih površina i krovova zgrada uz prometne površine.

Snijeg i led s prometnih površina čiste se u skladu sa odredbama Operativno izvedbenog programa održavanja nerazvrstanih cesta u zimskim uvjetima (u daljnjem tekstu Program), koji donosi Gradonačelnik, na prijedlog upravnog odjela nadležnog za komunalno gospodarstvo.

Snijeg i led s krovova zgrada čisti se kada postoji mogućnost odrona i ugrožavanja sigurnost prolaznika i vozila.

Članak 108.

O čišćenju snijega i leda s kolodvora, parkirališta pod naplatom, tržnica na malo i sličnih prostora brine pravna ili fizička osoba koja tim površinama upravlja ili ih koristi.

O čišćenju snijega i leda s površina za pristup stambenim zgradama do javnih prometnih površina brine ovlašteni Predstavnik stambene zgrade.

O čišćenju snijega i leda s nogostupa uz kioske i pokretne naprave brinu vlasnici, odnosno korisnici kioska i pokretnih naprava.

O čišćenju snijega i leda s površina za pristup poslovne zgrade do javnih prometnih površina brinu pravne ili fizičke osobe koje su vlasnici, odnosno korisnici poslovnog prostora u tim zgradama.

O čišćenju snijega i leda s nogostupa ispred poslovnog prostora uz prometne površine brinu vlasnici ili korisnici lokala.

O čišćenju snijega i leda s nogostupa ispred nekretnina (izgrađenih i neizgrađenih), a koje neposredno graniče s javnim prometnim površinama brinu vlasnici ili korisnici tih nekretnina.

Navedene poslove čišćenja iz stavaka 1-5 potrebno je obaviti prije početka radnog vremena (najkasnije do 7:00 sati ) odnosno najkasnije 1 sat po prestanku oborina.

Članak 109.

O čišćenju snijega i leda s krovova stambenih zgrada brine ovlašteni Predstavnik stambene zgrade.

O čišćenju snijega i leda s krovova poslovnih zgrada brinu pravne ili fizičke osobe koje su vlasnici, odnosno korisnici korisnici poslovnog prostora u tim zgradama.

O čišćenju snijega i leda s krovova stambenih zgrada (bez Predstavnika stanara) brinu vlasnici tih zgrada.

Članak 110.

Prilikom čišćenja snijega i leda sa krova mora se sa oba kraja pročelja zgrade staviti zapreka i znak opasnosti s oznakom "OPREZ - snijeg na krovu".

Snijeg i led mora se sakupljati na gomilu tako da prometne površine ostanu prohodne za kolni i pješački promet, a ulični kanali i slivnici protočni.

Članak 111.

Ukoliko nositelji obveza ne izvrše utvrđene obveze na čišćenje snijega i leda, komunalni redar će odrediti uklanjanje snijega i leda na njihov trošak.

Članak 112.

Prometne površine moraju se, radi sprečavanja nastanka leda i radi sprečavanja klizanja, posipati odgovarajućim materijalom, u pravilu natrijevim kloridom.

**Uklanjanje protupravno postavljenih predmeta**

Članak 113.

Komunalni redar naredit će uklanjanje stvari koje se bez pravne osnove nalaze na javnoj površini.

Ako stranka ne postupi po izvršnom rješenju komunalnog redara iz stavka (1) ovog članka, izvršenje će se provesti putem druge osobe na trošak izvršenika.

Stvari uklonjene sukladno odredbi stavka (2) ovog članka smjestit će se na čuvanje u odgovarajući prostor na trošak izvršenika.

O smještaju stvari i o trošku uklanjanja i čuvanja komunalni redar će obavijestiti izvršenika, ako izvršenik nije dostupan, obavijest će se staviti na oglasnu ploču Grada Kutine ostavljajući mu primjereni rok za preuzimanje stvari nakon što nadoknadi troškove čuvanja.

Ako izvršenik ne preuzme stvari i ne nadoknadi trošak njihova uklanjanja i čuvanja u roku 30 dana od uklanjanja, prestaje obveza čuvanja tih stvari.

Po prestanku obveze čuvanja tih stvari, sa istima će se postupiti sukladno pozitivnim zakonskim propisima.

Članak 114.

Za istovar ogrjevnog materijala, piljenje i cijepanje drva, na području Grada treba prvenstveno koristiti dvorišta i druge površine koji se u smislu ove Odluke ne smatraju javnim površinama.

Po zahtjevu vlasnika, može se ukoliko je to neophodno, dio javne prometne površine privremeno upotrijebiti za istovar ogrjevnog materijala, te za slaganje i piljenje ogrjevnog drva, ali tako da ne ometa sigurnost cestovnog i pješačkog prometa.

U pojedinim ulicama ili dijelovima Grada, zbog interesa sigurnosti i nesmetanog odvijanja prometa vozila i pješaka, komunalno redarstvo može potpuno zabraniti ili vremenski ograničiti radove u smislu prethodnog stavka.

Članak 115.

Ogrjevni materijal mora se ukloniti s javne površine najkasnije u roku 3 dana, a korištena površina odmah očistiti od piljevine i drugih otpadaka.

U opravdanim slučajevima (bolest, starosna nemoć i sl.) komunalno redarstvo može produžiti rok iz prethodnog stavka u slučaju da su ispunjeni i uvjeti glede nesmetanog odvijanja prometa i očuvanja okoliša.

Komunalno redarstvo može, na zahtjev vlasnika zgrade ili ovlaštenog predstavnika stambene zgrade, odobriti korištenje javne površine za odlaganje ogrjevnog materijala na određeno vrijeme u pojedinim dijelovima grada, ukoliko se njegovo odlaganje ne može riješiti na drugi način, a pod uvjetima iz prethodnog stavka.

Istovarena drva ili drugi ogrjevni materijal moraju se uredno složiti, izvan cestovnog pojasa, te osigurati od rušenja.

Članak 116.

Utovar i istovar robe i materijala treba obavljati prvenstveno izvan javnih površina.

U opravdanim slučajevima (nedostatak prostora ili kolnog ulaza i sl.) može se uz odobrenje nadležnog upravnog odjela istovar i utovar privremeno obaviti na javnim površinama, osim na mjestima na kojima je to izričito zabranjeno.

Po izvršenom utovaru i istovaru, javna površina se mora odmah očistiti.

Kod obavljanja radova iz stavka 1. ovog članka ne smije se dovoziti vozilo na javnu zelenu površinu.

Članak 117.

Vlasnici tehnički neispravnih, oštećenih i napuštenih vozila i njihovih dijelova dužni su izvršiti njihovo uklanjanje sa javne površine u najkraćem mogućem roku od njihovog postavljanja.

U protivnom, komunalno redarstvo će odrediti obavezan rok za uklanjanje vozila iz prethodnog stavka. U slučaju da niti tada nije uklonjeno, vozilo se uklanja putem komunalnog redarstva na trošak vlasnika.

Odredbe stavka 1. i 2. ovog članka shodno se primjenjuje i na vozila nepoznatih vlasnika.

1. **NAČIN GOSPODARENJA KOMUNALNIM OTPADOM I NAČIN OBAVLJANJA JAVNE USLUGE PRIKUPLJANJA MIJEŠANOG KOMUNALNOG OTPADA I BIORAZGRADIVOG KOMUNALNOG OTPADA**

Članak 118.

Način gospodarenja komunalnim otpadom u vezi s javnom uslugom prikupljanja miješanog komunalnog otpada i biorazgradivog komunalnog otpada te odvojenog prikupljanja otpadnog papira, metala, stakla, plastike, tekstila, problematičnog otpada i krupnog (glomaznog) otpada i drugo, određen je posebnom Odlukom Grada.

Članak 119.

Na području grada Kutine javnu uslugu prikupljanja miješanog komunalnog otpada i prikupljanja biorazgradivog komunalnog otpada te odvojeno prikupljanja otpadnog papira, metala, stakla, plastike, tekstila, problematičnog otpada i krupnog (glomaznog) otpada obavlja TD Eko Moslavina d.o.o. za komunalno gospodarstvo, Trg kralja Tomislava 10/I ,Kutina (u daljnjem tekstu davatelj usluge).

Članak 120.

Svi korisnici sa područja Grada Kutine dužni su javnu uslugu prikupljanja miješanog komunalnog otpada i biorazgradivog komunalnog otpada povjeriti davatelju usluge.

Korisnik usluge iz prethodnog stavka je: vlasnik nekretnine, odnosno vlasnik posebnog dijela nekretnine i korisnik nekretnine, odnosno korisnik posebnog dijela nekretnine kada je vlasnik nekretnine, odnosno posebnog dijela nekretnine obvezu plaćanja ugovorom prenio na tog korisnika i o tome obavijestio Davatelja usluge (u daljnjem tekstu: Korisnik usluge).

Članak 121.

Davatelj usluge obvezan je:

* pružati javnu uslugu prikupljanja komunalnog otpada u skladu s utvrđenim rasporedom te primjenjivim standardima propisanim za obavljanje djelatnosti,
* upoznati Korisnike sa Planom odvoza otpada,
* osigurati Korisniku odgovarajući spremnik za komunalni otpad (u daljnjem tekstu: spremnik),
* označiti spremnik oznakom,
* preuzeti sadržaj spremnika od Korisnika,
* redovito odvoziti komunalni otpad na način utvrđen Planom odvoza otpada,
* odgovarati za sigurnost, redovitost i kvalitetu javne usluge prikupljanja komunalnog otpada,
* prilikom pružanja javne usluge prikupljanja komunalnog otpada poduzimati mjere zaštite površina javne namjene, higijenske i sanitarne mjere te pridržavati se propisa o održivom gospodarenju otpadom i zaštiti okoliša te u svemu postupati s komunalnom otpadom u skladu sa zakonom kojim se uređuje održivo gospodarenje otpadom, podzakonskim aktom kojim se uređuje gospodarenje komunalnim otpadom te općim aktom Grada kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području grada Kutine te ovom Odlukom.

Članak 122.

Korisniku koji je pravna ili fizička osoba - obrtnik zabranjeno je odlagati ambalažni i ostali otpad pored spremnika.

Članak 123.

Zabranjeno je oštećivati spremnike, po njima crtati i/ili pisati te ih premještati s obilježenog mjesta.

Članak 124.

Nije dozvoljeno parkiranje vozila na način da se onemogućuje pristup specijalnom vozilu za odvoz otpada ili onemogućuje odvoz otpada na drugi način.

Članak 125.

Spremnike za odlaganje otpada korisnik usluge u pravilu smješta na svojoj nekretnini odnosno u objektima ili drugim prostorima u svom vlasništvu.

U zgradama kolektivnog stanovanja koje nemaju poseban prostor za držanje spremnika, isti se mogu držati i na drugim prikladnim i pristupačnim mjestima, na način da im je omogućen pristup i da ne smetaju uporabi zajedničkih prostorija i prilaza, te da se njihovim smještajem ne narušava okolni ambijent i ne prouzrokuje neugodan miris u ostalim prostorijama, zgradama i okolici.

Članak 126.

Način i uvjeti za postavljanje tipskih spremnika za otpad, tipskih podzemnih/polupodzemnih spremnika, kao i uvjeti postavljanja boksova u svrhu zaštite spremnika za miješani, biorazgradivi i reciklabilni komunalni otpad na površinama javne namjene određeni su posebnom Odlukom a odobrenje izdaje nadležni upravni odjel.

Zaštita spremnika za otpad mora biti tipizirana (približno istovjetnog oblikovanja i materijala) za cijelo područje Grada, osim područja zaštićenih kulturno povijesnih cjelina, estetski i funkcionalno izvedena te uredno održavana.

Članak 127.

Mjesta na kojima se drže spremnici za otpad korisnici moraju držati u čistom i urednom stanju, a isti moraju biti zatvoreni, uredni i čisti.

Zabranjeno je svako prebiranje i prekapanje otpadaka u spremnicima i vrećama za otpad i odnošenje otpadaka iz tih posuda.

Članak 128.

O održavanju u čistom stanju prostora u kojem su smještene posude za komunalni otpad, brigu vode korisnici usluge. Korisnici usluge dužni su na dan odvoza prema utvrđenom rasporedu spremnike (ili vreće) s otpacima iznijeti na mjesta koja su pristupačna za utovar (u cestovni pojas, odnosno obvezno van dvorišne ograde.)

Posude ili vreće s otpadom iz zgrada kolektivnog stanovanja iznose i unose korisnici usluge.

Davatelj usluge brine o redovitom i urednom održavanju prostoru oko spremnika na javnim površinama te prostora reciklažnog i mobilnog reciklažnog dvorišta.

1. **MJERE ZA PROVOĐENJE KOMUNALNOG REDA**

Članak 129.

Nadzor nad provedbom ove Odluke provodi komunalno redarstvo.

Komunalni redari poslove nadzora obavljaju sukladno zakonu kojim se uređuje komunalno gospodarstvo, posebnim propisima i ovoj Odluci.

Komunalni redar u obavljanju službene dužnosti nosi službenu odoru i ima službenu iskaznicu.

Izgled službene odore te izgled i sadržaj službene iskaznice komunalnog redara propisan je propisan je posebnom Odlukom.

Članak 130.

U provedbi nadzora nad ovom Odlukom komunalni redar ovlašten je:

* zatražiti i pregledati isprave (osobna iskaznica, putovnica, izvod iz sudskog registra i slično) na temelju kojih se može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora,
* uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi kao i od drugih osoba nazočnih prilikom nadzora,
* zatražiti pisanim putem od stranke točne i potpune podatke i dokumentaciju potrebnu u nadzoru,
* prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i slično),
* obavljati i druge radnje u svrhu provedbe nadzora,
* rješenjem ili na drugi propisani način narediti fizičkim i pravnim osobama mjere za održavanje komunalnog reda propisane ovom Odlukom odnosno druge mjere propisane zakonom,
* predložiti izdavanje obveznog prekršajnog naloga,
* naplatiti novčanu kaznu na mjestu počinjenja prekršaja od počinitelja.

Članak 131.

Javnopravno tijelo te fizička i pravna osoba dužni su komunalnom redaru omogućiti nesmetano obavljanje nadzora, a poglavito pristup do prostorija objekta, naprava i uređaja, dati osobne podatke te pružiti druga potrebna obavještenja o predmetu uredovanja.

Nadležni upravni odjel ovlašten je zatražiti pomoć policije ako se prilikom izvršenja rješenja pruži otpor ili se otpor osnovano očekuje.

1. **KAZNENE ODREDBE**

Napomena: Naknadno će se utvrditi

1. **PRIJELAZNE I ZAVRŠNE ODREDBE**

Članak .

Postupci započeti po odredbama Odluke o komunalnom redu ("Službene novine Grada Kutine“ broj 2/02,12/04, 4/06, 6/09,1/18 i 3/18-pročišćeni tekst) dovršit će se prema odredbama ove Odluke.

Članak .

Danom stupanja na snagu ove Odluke prestaje važiti Odluka o komunalnom redu ("Službene novine Grada Kutine“ broj 2/02,12/04, 4/06, 6/09,1/18 i 3/18-pročišćeni tekst).

Članak .

Ova Odluka stupa na snagu osmoga dana od dana objave u "Službenim novinama Grada Kutine“

REPUBLIKA HRVATSKA

SISAČKO-MOSLAVAČKA ŽUPANIJA

GRAD KUTINA

GRADSKO VIJEĆE

KLASA: 363-01/19-01/13

URBROJ: 2176/03-08-01/01-19-1

Kutina, \_\_\_\_\_\_\_\_\_\_\_\_

Predsjednik Gradskog vijeća:  
 Davor Kljakić, mag. traff.